runetrust/blame-folketinget-dk huggingface dataset:
Julie Skovsby (S), 2010-04-20:
Jeg har ikke hørt en eneste herinde i salen i dag sige, at fattigdom og de sociale problemer, der er i Danmark, udelukkende handler om penge.
Jeg synes, at det er voldsomt at sige, at det her drejer sig om mennesker, der har svært ved at styre deres økonomi.
Jeg har talt med en låsesmed, som er med til at skulle låse op, når børnefamilier skal sættes på gaden, og han siger, det er den mest voldsomme oplevelse, han nogen sinde har været ude for.
Børnene løber efter flyttemændene og hiver dem i benene for at få deres legetøj tilbage og sådan nogle ting.
Jeg mener ikke, at vi kan være bekendt, at sådan nogle ting skal foregå i dagens Danmark.
Ellen Trane Nørby (V), 2010-04-20:
Det er jo sådan set også det, regeringen hele tiden har forsøgt at forebygge.
Det var det, vi gjorde med det konkrete initiativ, vi tog sidste sommer, hvor vi giver mulighed for, at kommunerne, før de udbetaler kontanthjælp, starthjælp eller andet, simpelt hen kan gå ind og starte med at trække huslejen for at sikre, at folk ikke bliver sat ud af deres boliger.
Og der er forskellen; vi ønsker at forebygge, mens Socialdemokraterne ønsker at måle, hvordan tingene er nu.
Vi ønsker at fokusere helhedsorienteret, mens Socialdemokraterne udelukkende ønsker at fokusere på økonomi.
Maja Panduro (S), 2010-04-20:
Jeg synes, at ordføreren før slap lidt nemt omkring at kommentere det, som formanden for Rådet for Socialt Udsatte, Jann Sjursen, har sagt.
Han siger jo netop: »… hvis man ikke vil tale om økonomisk fattigdom, så negligerer vi de socialt udsatte, der har problemer med at få måltider på bordet hver dag«.
Det siger han.
Er det ikke et problem?
Skulle et mål med en fattigdomsgrænse eller fattigdomsindikatorer ikke netop være, at vi så kunne måle udviklingen?
Maja Panduro (S), 2010-04-20:
Ordføreren siger, at det eneste måltal, hun har hørt fra socialdemokrater, er det for de her relative fattigdomsbegreber, som AErådet bruger, og som EU og OECD også bruger.
Men hvis man ikke vil lytte, kan jeg godt se, at man så også kan udlede, hvad som helst man vil af det.
Jeg vil gerne bede ordføreren om noget dokumentation for den påstand, hun nu er fremkommet med rigtig mange gange fra salen, nemlig at Socialdemokraterne kun vil tælle kroner og øre.
Hvem fra oppositionen er det, der har sagt, at det her spørgsmål kun drejer sig om kroner og øre?
Vi siger, at det er et meget, meget væsentligt parameter, og det forsøger vi at få regeringspartierne med på at anerkende.
Julie Skovsby (S), 2010-04-20:
Ordføreren siger, at fattigdom ikke handler om penge, og socialministeren sagde også, at fattigdom ikke handler om et enkelt tal.
Jeg må bare sige, at jeg bliver en lillebitte smule mundlam, særligt over bemærkningen om et enkelt tal, når det er, man fra regeringens side mener, at fattigdom virkelig ikke handler om penge.
Jeg er overbevist om, at det for den mor, der har fået et brev om, at hun og hendes familie bliver sat på gaden om få dage, hvis ikke huslejen bliver betalt, handler om penge, når hun står og kigger på saldoen på sin konto, som er et enkelt tal, og det handler om, at det vil få nogle voldsomme konsekvenser.
Mener ordføreren virkelig, at i den situation, hvor det handler om, at familier med børn bliver sat på gaden, er det her ikke et spørgsmål om penge?
Ellen Trane Nørby (V), 2010-04-20:
Nu var det jo fru Mette Frederiksen, der tidligere stod heroppe og sagde, at regeringen ikke ville diskutere de konkrete forslag, som oppositionen så ikke var kommet med.
Vi har jo inviteret til, at oppositionen kunne være med til at drøfte, hvordan man får stykket nogle fattigdomsindikatorer sammen, som gør, at man fremadrettet kan bekæmpe fattigdom og social eksklusion.
Det har oppositionen sagt at man ikke ønsker at deltage i.
Der synes jeg jo, at det er meget relevant, at vi inddrager alle de sociale organisationer, der er på området.
Jeg har også hørt, at hr. Jann Sjursen, som er formand for Rådet for Socialt Udsatte, i efteråret, da han tiltrådte og blev spurgt om den model, som Socialdemokraterne foreslog, sagde, at man kan meget med en fattigdomsgrænse, men man kan ikke løse problemerne.
Når jeg gør meget ud af at sige, at det her er en mangefacetteret debat, og at fattigdom i Danmark ikke bare er den type fattigdom, som fru Mette Frederiksen talte om i sin tale, med armod og mangel på mad, er det jo netop, fordi fattigdom i dag handler om meget mere og andet end økonomi.
Vi har mennesker i det her samfund, som er socialt marginaliserede, men som egentlig har penge nok til at købe det, de har behov for.
Men de har stadig væk ikke nogen relationer, de er stadig væk ene og forladte.
Vi har børn, som ikke har nogen opvækstbetingelser, som på nogen måde hjælper dem videre i livet og skaber et godt opvækstgrundlag.
Og så har vi også nogle mennesker i samfundet, som er absolut fattige, og hvor vi kan tale om fattigdom på en helt anden måde.
Derfor er der behov for, at vi er nuancerede i den her tilgang. Det, vi er optaget af i Venstre, er, hvordan man forebygger, at folk ender i fattigdom.
For modsat fru Mette Frederiksen mener vi ikke, at det er fattigdommen, der kommer først.
Vi kan se, at det er en lang række andre problemer og faktorer, der kommer, før folk bliver fattige, og det er vel der, vi som samfund skal sætte ind for at undgå, at folk kommer ud i social fattigdom og marginalisering.
Line Barfod (EL), 2010-04-20:
Jeg synes da, det er fantastisk, hvis Venstre er i stand til at afskaffe al arbejdsløshed, så alle mennesker er i arbejde hele tiden, hvis Venstre kan afskaffe al sygdom, hvis Venstre kan afskaffe alle handicap, der forhindrer, at mennesker er på arbejdsmarkedet, eller lave et arbejdsmarked, som man også kan være på, selv om man er handicappet eller syg.
Jeg har bare ikke hørt om de der mirakelkure fra Venstre endnu, og derfor er der mennesker, der kommer ud for de her begivenheder, og så ender de med alle de forringelser, som regeringen har gennemført, ret hurtigt på nogle af fattigdomsydelserne.
Og så står en mor f.eks. med to børn og har 2.500 kr. om måneden, når hun har betalt sine boligudgifter, 2.500 kr. om måneden til at købe mad og tøj osv. for til sig selv og sine børn.
Mener fru Ellen Trane Nørby, at de børn lever i fattigdom?
Ellen Trane Nørby (V), 2010-04-20:
Når regeringen gennem al den tid, vi har siddet med regeringsmagten, har været meget fokuseret på at have en aktiv beskæftigelsespolitik, har det jo netop handlet om at sikre, at så mange som muligt kom i beskæftigelse.
Det lykkedes os at få arbejdsløsheden i Danmark ned på et historisk lavt niveau, som netop gjorde, at vi gav nogle mennesker en plads på det danske arbejdsmarked, som gav dem en indtægt, der gav dem mulighed for ikke bare at understøtte deres børns opvækst, men også for at have en ordentlig økonomi.
Vi er jo hele tiden opmærksomme på, at der er nogle ting, der ligger for, og det er derfor, at vi, punkt 1, har sat ind med fælles ansvar, og det er derfor, at vi, punkt 2, nu ser frem til den nye psykiatriaftale, der skal forhandles, for vi vil gerne fokusere på at forebygge problemerne.
Der er ingen tvivl om, at der er nogle mennesker, for hvem fattigdom bliver rigtig økonomisk hårdt tyngende, fordi den bliver langvarig, men den studerende, der økonomisk er fattig i den tid, vedkommende studerer, er jo ikke fattig i vores optik.
Derfor er det for unuanceret kun at gøre fattigdom til et spørgsmål om økonomi.
Det er langt mere nuanceret end som så.
Özlem Sara Cekic (SF), 2010-04-20:
Nu handler det her jo om nogle mennesker, som i bund og grund har det utrolig svært.
Jeg har jo skrevet på nettet, at vi har den her debat, og der har jeg fået et spørgsmål til ordføreren.
: Jeg er en kvinde på 35 år og ramt af loftet over kontanthjælpen.
Jeg har to børn.
Jeg lider af depression og angst, og derfor kan jeg ikke tage et arbejde.
I slutningen af måneden mangler jeg penge til mad.
Spørg fru Ellen Trane Nørby: Hvad jeg skal gøre for at skaffe penge til pasta, kartofler og mælk i slutningen af måneden?
Ellen Trane Nørby (V), 2010-04-20:
Det er jo i høj grad et eksempel på, hvorfor vi gerne vil tale om fattigdomsindikatorer, for vi er nødt til at gå ind og hjælpe folk ud af de problemer, de har.
Jeg ved ikke, hvem den her konkrete kvinde er, men jeg får tit henvendelser fra personer, der sidder med de samme problemer.
Jeg vil da som politiker gerne sikre, at vi har et system, der hjælper til at sikre, at man kan komme i behandling; at man kan få hjælp til, når det også handler om økonomi, at få styr på gæld; at man kan lære at styre økonomien; at man kan få hjælp til at komme i uddannelse; at man kan få hjælp til at komme i beskæftigelse.
Det vil jeg langt hellere, for det er jo det, der er vejen frem.
Det nytter jo ikke noget at tro, at problemerne kun skal løses nu og her.
Nu er det jo heldigvis sådan, at vi har et fintmasket sikkerhedsnet i det danske sociale system.
Jeg går ud fra, at den her konkrete kvinde har en sagsbehandler, som også har en lang række muligheder for at gå ind at understøtte og hjælpe helt konkret, hvis personen har børn, ved at give tilskud til via vores fritidspas, at barnet kan komme i fritidsaktiviteter, og ved at gå ind at hjælpe med at få styr på økonomien og administrere økonomien sådan, at der bliver et overskud til også at kunne købe mad for sidst på måneden.
Det er jo i høj grad det, der er behov for, altså at hjælpe ikke bare konkret nu, men også at hjælpe folk til at komme videre i livet.
Når fru Özlem Sara Cekic taler om, at de her ydelser er for lave, er det jo i høj grad udtryk for, at den her regering har gjort meget ud af, at det også skal kunne betale sig at være på arbejdsmarkedet.
For når vi kigger på den tidligere regerings tid, var det jo sådan, at det for mange kassedamer ikke kunne betale sig at gå på arbejde, fordi de fik mindre i indtjening, end de gjorde på overførselsindkomster.
Derfor er der nødt til at være en balance i forbindelse med det niveau, vores overførselsindkomster har.
Vi ved jo godt, at oppositionen bare ønsker at sætte overførselsindkomsterne op.
Mette Frederiksen (S), 2010-04-20:
Lad os bare fortsætte med at diskutere det her konkrete eksempel.
Venstres ordfører siger, at hvis man har et misbrug, skal man have hjælp til det, og hvis man ikke kan styre sin økonomi, skal man have hjælp til det.
Hvis vi nu antager, at den kvinde, som vi diskuterer lige nu, ikke har et misbrug, og hvis vi nu antager, at hun faktisk godt kan styre sin økonomi, men alene har det problem, at ydelsen er så lav, at hun har svært ved at få indtægterne til at slå til til udgifterne, må jeg forstå Venstres ordfører sådan, at hun skal gå til sin kommunale sagsbehandler og bede om hjælp til at kunne købe mad til sine børn.
Er det ikke korrekt forstået, at det ville være ulovligt?
Den særlige støtte, man kan give ude i de kommunale forvaltninger, er til uforudsete udgifter – det er mad ikke!
Jeg gentager gerne spørgsmålet: Hvis denne kvinde ikke har et misbrugsproblem og hun faktisk er i stand til at styre økonomien selv, hvordan skal hun så få råd til at købe mad til sine børn også den sidste del af måneden?
Kan vi ikke blive ved det konkrete eksempel?
Ellen Trane Nørby (V), 2010-04-20:
Nu kender jeg jo ikke det konkrete eksempel fra andet end det, SF's ordfører står og læser op.
Når jeg siger, at sagsbehandleren har et ansvar, er det jo, fordi vi går ind for, at man laver en helhedsorienteret indsats, hvor man også tager de her mennesker ved hånden og hjælper dem til at få styr på deres ting.
Der er da ingen tvivl om, at man med de fattigdomsydelser, vi har i Danmark i dag, godt kan få sin økonomi til at hænge sammen.
Men det er jo klart, at der er en masse ting, der spiller ind.
Hvor høj er huslejen?
Har man en gæld, man betaler af på?
Derfor kan vi jo ikke stå her – og vi skal heller ikke stå her – og sagsbehandle i salen.
Men en af de ydelser, som fru Mette Frederiksen og oppositionen mener skal sættes op, er jo bl.a. starthjælpen, kan jeg forstå.
Hvis vi helt konkret tager en enlig mor med to børn på starthjælp, har hun efter skat 17.000 kr.
Mette Frederiksen (S), 2010-04-20:
Jeg har ikke sagt, at der er nogen, der bare skal have flere penge.
Jeg har sagt, at man skal løse de problemer, der er med fattigdom.
Og jeg hører ikke ordføreren svare på det konkrete eksempel.
Hvis vi antager, at vedkommende ikke har andre problemer end det, at hun har en meget, meget lav indkomst, hvordan vil Venstre så adressere det fattigdomsproblem?
Så hørte jeg før ordføreren sige, at man skal tage udtalelserne fra de frivillige sociale organisationer alvorligt.
Det er jeg enig med ordføreren i.
Det gælder, hvad enten de er fra Kofoeds Skole, eller de er fra Rådet for Socialt Udsatte.
Derfor kunne jeg egentlig godt tænke mig at høre ordførerens kommentar til, at formanden for Rådet for Socialt Udsatte i går kaldte regeringens fattigdomsindikatorer for fattigt, ganske enkelt fordi Rådet for Socialt Udsatte ikke mener, at det er en tilstrækkelig indsats for at bekæmpe fattigdommen i Danmark.
Özlem Sara Cekic (SF), 2010-04-20:
Lige præcis sådan et svar er et rigtig, rigtig godt billede på, hvor langt Christiansborg er fra borgerne.
Jeg er da helt enig, lad os lave alle de her ting.
Vi tager den en gang til: Hun spørger om, hvad hun skal gøre for at skaffe penge til pasta, kartofler og mælk i slutningen af måneden.
Hun har bare et reelt problem her i slutningen af måneden, nemlig at hun ikke har penge til mælk.
Vi er da bare nødt til også at snakke om det.
Hvad er problemet?
Hvorfor er det så svært for ordføreren at svare konkret på, hvordan denne kvinde løser sit problem?
Nu læser jeg en anden henvendelse op, for jeg synes, borgerne skal have lov til at komme til orde, når det er dem, det drejer sig om:
Vi er et søskendepar på 15 og 17 år, som har levet i denne forfærdelige fattigdom i 4½ år.
Vi snakker ikke kun om os selv, men også om andre unge i samme situation.
Vi vil gerne dele vores dagligdag med jer.
Vi går ofte sultne i seng og har en fornemmelse af sult og frygt, frygt for, hvad næste dag vil bringe.
Vi har ikke råd til ferie som mange andre unge, tværtimod.
At høre om andres ferie, hvor vi bare sidder derhjemme ligesom på de andre hverdage, er ikke sjovt.
Og somme tider hører vi vores mor græde, fordi hun ikke kan give os mad på bordet eller en ferie, somme tider har vi ikke engang råd til en busbillet.
Er det virkelig sådan, I vil have at børn i Danmark skal leve?
Er det vores skyld, at vores mor er syg og ikke kan arbejde ligesom alle andre?
Martin Henriksen (DF), 2010-04-20:
Det er jo fint, at Socialdemokraterne sådan set tilkendegiver, at de nu dropper snakken om en fattigdomsgrænse.
Det er da en ny melding.
I forhold til forbud mod at sætte børnefamilier på gaden er det sådan, at kommunerne i dag har en forpligtelse til, hvis en børnefamilie bliver sat på gaden, at finde et midlertidigt husly.
Det har kommunerne en forpligtelse til i dag, jævnfør gældende lovgivning.
Jeg synes, det er rigtig godt, at kommunerne har det, men det ville jo være mærkeligt at indføre en regel, der siger, at det skal kommunerne gøre, når reglen allerede eksisterer.
I forhold til skattereformen bliver jeg bare nødt til at sige, at Socialdemokraterne og Socialistisk Folkeparti jo selv var ude at omtale det forslag, som Skattekommissionen kom med, som noget, der ramte inden for skiven.
Så jeg synes ærlig talt, at det, vi hører nu, er lidt letkøbt.
Maja Panduro (S), 2010-04-20:
Jeg går selvfølgelig ud fra, at det var, fordi ordføreren ikke havde mere taletid tilbage, at han undlod at svare på de sidste spørgsmål, som fru Mette Frederiksen stillede.
Så det vil jeg donere mit første spørgsmål til at ordføreren kan få lejlighed til.
Det kan jo gøres ganske kort med et ja eller nej.
Martin Henriksen (DF), 2010-04-20:
Det ville måske være meget fordelagtigt, hvis man gentog de ti spørgsmål, eller hvor mange det var, der blev stillet af fru Mette Frederiksen.
Det ville være en god idé.
Maja Panduro (S), 2010-04-20:
Det var snedigt, for så kommer jeg jo også til at bruge mit andet spørgsmål på det, som bl.a. handlede om dette: Vil Dansk Folkeparti være med til at ophæve varighedsbegrænsningen på sygedagpenge – ja eller nej?
Dernæst vil jeg også gerne bede Dansk Folkeparti om en tilkendegivelse om de parametre, som Venstres og De Konservatives socialordførere har været fremme med, og som de synes man skulle bruge til at måle efter.
Hvad er Dansk Folkepartis holdning til dem?
Og hvad er Dansk Folkepartis holdning til, at de eksperter, der ved noget om det her, siger, at det ville være helt skævt.
Det ville gøre, at vi ikke havde mulighed for at måle på udviklingen over tid.
Det ville i øvrigt også betyde, at vi risikerede at stigmatisere fattige familier f.eks. som nogle, der bare ikke kan finde ud af at sørge for, at børnene kommer i skole, fordi man med de seks indikatorer, der er foreslået, blander æbler og pærer fuldstændig sammen.
Mette Frederiksen (S), 2010-04-20:
Vil Dansk Folkeparti være med til at indføre et forbud imod at sætte børnefamilier på gaden – ja eller nej?
Vil Dansk Folkeparti være med til at lave en ny skattereform, hvor vi beder millionærerne om at betale lidt mere i skat for til gengæld at kunne give folkepensionisterne noget mere – ja eller nej?
Vil Dansk Folkeparti være med til at ophæve varighedsbegrænsningen på sygedagpenge – ja eller nej?
Vil Dansk Folkeparti være med til at afskaffe de lave sociale ydelser – ja eller nej?
Hvis Dansk Folkeparti kan svare ja og bekræftende på de her fire spørgsmål, vil vi komme bekæmpelsen af fattigdom et skridt nærmere i Danmark.
Martin Henriksen (DF), 2010-04-20:
Så vil jeg forsøge at svare på de to resterende spørgsmål.
Jeg er så helt med på, at Socialdemokraterne mener, at man skal tage flere initiativer, men realiteten er jo den, at vi rent faktisk har løst en del af det problem, som findes på området.
Dansk Folkeparti er ikke med i det forlig.
Der er nogle partier, som siger, at det brede samarbejde er meget vigtigt, men de vil alligevel ikke lukke Dansk Folkeparti ind i det forlig.
Men det er så en anden diskussion.
Med hensyn til Dansk Folkepartis holdning til VK's fattigdomsindikatorer synes jeg, at det, som jeg har set i, jeg tror, det var Politiken, egentlig lyder meget fornuftigt.
Der måles bl.a. på, om man har været på offentlig ydelse i 1 år.
Hvis et barn eksempelvis har meget fravær i skolen og en række andre ting, er det noget, der skal få alarmklokkerne til at ringe hos kommunen.
Jeg vil ikke sige, at vi lægger os fast på det, men det kan vi godt arbejde videre med.
Hvis ideen er, at man rent faktisk kan få noget kvalificeret at vide i stedet for en eller anden flydende fattigdomsgrænse, så kan man jo tale om det.
Julie Skovsby (S), 2010-04-20:
Er det ikke det, som fattigdom handler om?
Kan det være rigtigt, at Dansk Folkeparti mener, at fattigdom ikke handler om kroner og øre?
Martin Henriksen (DF), 2010-04-20:
Jo, selvfølgelig handler fattigdom også om kroner og øre; selvfølgelig gør det det.
Jeg synes bare, der er nogle andre, der siger, at det også handler om så mange andre ting.
Og jeg synes, at man både skal kigge på de økonomiske problemer og de sociale problemer, for hvis man kun kigger på de økonomiske problemer og ikke får de sociale problemer med, mener jeg ikke, at man danner sig et fuldt og helt billede.
Så er det jo også bare sådan, at det tit er mere nuanceret, end det umiddelbart fremstår, det har vi jo også hørt fra de eksempler, der er kommet frem fra SF's side: Altså, hvad er huslejen det enkelte sted; er der styr på økonomien; kommer der nogle uforudsete udgifter osv.?
Det er jo klart, at vi ikke kan stå herinde og sagsbehandle de enkelte sager, det kan vi altså ikke.
Dels har vi ikke uddannelsen til det, dels ville det jo være fuldstændig urimeligt, at folketingsmedlemmerne skulle stå og sagsbehandle de enkelte sager.
Det er derfor, vi har kommuner, og det er derfor, vi har kommunalt selvstyre.
Så de skal jo sørge for, at de mennesker, der har behov for hjælp, får hjælp jævnfør den lovgivning, som rent faktisk gælder, og som giver mulighed for, at man faktisk kan yde støtte på mange områder.
Julie Skovsby (S), 2010-04-20:
Jamen det var jo lidt et bekræftende svar: Dansk Folkeparti vil altså gerne være med til at snakke om økonomisk fattigdom.
Men så mener Dansk Folkeparti åbenbart, at hvis man taler om, at mennesker kun har det problem, at de mangler penge, så kan man ikke tale om alle de andre ting.
Er det rigtigt forstået?
Ordføreren var i sin tale inde på, at der også er en skævvridning i forhold til udkantsområder i Danmark.
Det er jeg helt enig i.
Men jeg synes, det er vigtigt at huske på og huske ordføreren på, at det jo er Dansk Folkeparti, der har været med til at stemme samtlige finanslove igennem i de seneste år, som har at gøre med uligheden, der er skabt i udkantsområder.
Og det at mangle penge kan altså, hvis man bor i et udkantsområde, betyde, at man ikke har råd til en bil, at man ikke har råd til transport, at man, når man skal til en familiekomsammen, en konfirmation, som der er mange af, bliver nødt til at melde afbud, fordi man eksempelvis ikke har råd til at køre over Storebæltsbroen.
Martin Henriksen (DF), 2010-04-20:
Jeg skal bare gøre opmærksom på, at jeg jo overhovedet ikke vil underkende, at der er problemer i Udkantsdanmark.
Nu mener jeg også, at jeg var den første ordfører, der faktisk nævnte Udkantsdanmark heroppe fra talerstolen – det var der ingen andre der fandt anledning til – og vi kan gøre mere for Udkantsdanmark.
Der er jo også en grund til, at Dansk Folkeparti har foreslået – og i øvrigt er kommet igennem med – at gymnasier i yderområderne faktisk skal have et særligt tilskud, og at handelsskoler i yderområderne faktisk også skal have et særligt tilskud.
Vi kvitterer for, at bl.a. Socialdemokraterne, men også andre, har bakket op om det DF-initiativ.
Og kan vi finde andre lignende initiativer, som er fornuftige, og som selvfølgelig er finansierede, vil vi gerne kigge på dem, og vi vil også meget gerne diskutere det.
Jeg tror ikke, jeg på noget tidspunkt har sagt, at vi ikke vil diskutere noget i Dansk Folkeparti, selvfølgelig vil vi det.
Nu har Socialdemokraterne ment det med fattigdomsgrænser i 6 år, og de har kritiseret os i 6 år.
Jeg siger bare i al stilfærdighed, at når man kritiserer Dansk Folkeparti for ikke at ville støtte Socialdemokraternes forslag om at indføre en fattigdomsgrænse, skylder Socialdemokraterne at svare på, hvor den skal ligge, og hvem den skal omfatte.
Men de ved det ikke.
Ellen Trane Nørby (V), 2010-04-20:
Jeg vil bare gerne spørge Dansk Folkepartis ordfører om noget.
For nu kan vi jo høre fra oppositionen, at en af de ydelser, der skal sættes op, er starthjælpen.
Man har også nævnt kontanthjælpen og en række andre ting.
Hvis man tager en person på starthjælp med to børn og en bolig, får vedkommende jo de der omkring 9.000 kr. i starthjælp – vi antager også, der skal betales noget skat – og så er der en boligstøtte, et børnetilskud, et normalbidrag, en børnefamilieydelse og en særlig støtte.
Det vil sige, at vedkommende efter skat har en samlet indtægt på omkring 17.000 kr.
Derfor vil jeg spørge DF's ordfører, om han mener, at man som enlig mor med to børn kan få sin økonomi til at hænge sammen for omkring 17.000 kr. om måneden, og hvad DF mener om oppositionens forslag om, at de her ydelser skal sættes op.